DA Den Europæiske Unions Tidende C 336/23

Offentliggørelse af en ansøgning om registrering i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 336/09)

Denne offentliggørelse giver ret til at gøre indsigelse mod registreringsansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PECORINO DELLE BALZE VOLTERRANE«

EF-nr.: IT-PDO-0005-01166 – 22.10.2013

BGB ( ) BOB ( X )

1. Betegnelse

»Pecorino delle Balze Volterrane«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Pecorino delle Balze Volterrane« er en ost, der udelukkende fremstilles af vegetabilsk osteløbe og fåresødmælk produceret af får, der befinder sig inden for det geografiske område. Der sælges fire forskellige typer alt efter modningsperiodens varighed: »frisk« fra 7 til 44 dages opbevaring, »mellemlagret« fra 45 dage til 6 måneders modning, »lagret« fra 6 til 12 måneders modning, »ekstralagret« over 12 måneders modning. Herudover har »Pecorino delle Balze Volterrane« følgende kendetegn, når den overgår til forbrug:

Fysiske kendetegn: cylindrisk form med flade sider og flad eller let konveks kant. Diameter: 10-20 cm. Kanthøjde: 5-15 cm. Vægt: fra 600 g til 2 kg for »frisk«, »mellemlagret« og »lagret« ost og op til 7 kg for »ekstralagret« ost.

Kemiske egenskaber: fedtindhold i tørstoffet: > 45 %, protein (Nx6,25): > 20 %.

Organoleptiske egenskaber: Skorpe: farven varierer fra bleg over korngul til stærk gul. Efter at være blevet vendt i olivenolie og aske får osten en grå farve. Tekstur: kompakt struktur og ubetydelig skørhed, undertiden med huller uregelmæssigt spredt gennem osten. Når osten skæres, varierer farven fra hvid for den »friske« ost til mere eller mindre stærk korngul for de »mellemlagrede«, »lagrede« og »ekstralagrede« versioner. Aroma: strejf af mælk og vild kardon med en duft af aromatiske planter og gule blomster. Smag: først mild med en duft af mælk og blomster og en antydning af kardon, en lang og vedvarende eftersmag med en frisk grøn efterklang og en let krydret note til sidst — et kendetegn, der bliver mere intenst, jo længere osten er modnet, ledsaget af smagfuldhed og en let sammensnerpende karakter i de »lagrede« og »ekstralagrede« oste.

3.3. Råvarer (kun for forarbejdede produkter)

Mælk: rå fåresødmælk produceret af dyr af Sarda-racen, der er opdrættet delvis fritgående.

Osteløbe: vegetabilsk løbe udvundet af blomsterstande af vild kardon eller artiskok (Cynaria cardunculus).

Salt: fint.

3.4. Foder (kun for produkter af animalsk oprindelse)

Mindst to tredjedele af fårenes foder skal udgøres græsning i det geografiske oprindelsesområde. Foder og korn, der indeholder kerner (byg, havre, bønner), gives i mængder, som varierer fra 100 g/dyr/dag til 800 g/dyr/dag alt efter tidspunktet på året. I vintermånederne gives der større mængder i end i sommermånederne. Fårene må ikke fodres med genetisk modificerede produkter (GMO).

3.5. Specifikke etaper af produktionen, som skal finde sted i det afgrænsede geografiske område

Opdræt af dyrene, osteproduktion og modning af osten er de trin i produktionen, som skal finde sted i det afgrænsede produktionsområde.

3.6. Specifikke regler vedrørende udskæring, rivning eller emballering osv.

—

3.7. Specifikke mærkningsregler

Når produktet overgår til forbrug, skal det være forsynet med et mærke på en af de to sider, hvor følgende oplysninger foruden produktets logo og EU's symbolet tydeligt er angivet:

— »Pecorino delle Balze Volterrane« efterfulgt af »Denominazione di Origine Protetta« [beskyttet oprindelsesbetegnelse] skrevet helt ud eller af forkortelsen herfor (DOP) [BOB]

— modningstype (»frisk«, »mellemlagret«, »lagret« og »ekstralagret«)

— navn, firmabetegnelse og adresse på produktions- og pakkevirksomhed samt modningsanlæg.

Produktet må sælges færdigpakket eller vakuumpakket, hel og/eller i portioner. Med henblik på at undgå portionsopdeling, der medfører tab af produktets identitet, skal betegnelsen »Pecorino delle Balze Volterrane« være anført på mærket sammen med produktets logo, og det skal gentages mindst fire gange (med 90° afstand). Der må ikke anføres andre oplysninger end de udtrykkeligt tilladte.

Dog er det tilladt at bruge betegnelser, firmanavne eller private mærker, forudsat at de ikke indeholder nogen anprisninger eller kan vildlede forbrugerne, samt andre sandfærdige og dokumenterbare henvisninger, der er i overensstemmelse med gældende lovgivning. Som det ses nedenfor, består produktets logo af en cirkel med en stiliseret afbildning af en vild artiskok (kardon) i midten og to svungne linjer, der danner bogstavet »V«, bladene af den vilde artiskok og omridset af to bakker, som ses i det fjerne, og himlen ovenover. I cirklen står ordene »Pecorino delle Balze Volterrane«. Logoet kan proportionelt tilpasses til forskellige emballagestørrelser.

4. Præcis afgrænsning af det geografiske område

Fårene skal holdes, og »Pecorino delle Balze Volterrane«-osten fremstilles og modnes udelukkende på arealer, der hører under kommunerne Volterra, Pomarance, Montecatini Val di Cecina og Castelnuovo Val di Cecina, Monteverdi, som alle er beliggende i provinsen Pisa.

5. Tilknytning til det geografiske område

5.1. Det geografiske områdes egenart

Ved Pisa-provinsens sydøstlige grænse strækker produktionsområdet sig mellem dalstrækningerne langs floderne Era (mod nord) og Cecina (mod syd). Takket være sin beliggenhed inde i landet, men ikke så langt fra havet, har området kystnært klima med regnfulde efterårs- og forårsmåneder. Områdets geologi er særdeles varieret på grund af erosion som følge af vejret kombineret med langvarig menneskelig aktivitet (skovrydning og udnyttelse af arealer til græsning). Dette har resulteret i dannelsen af »biancane« (små lerhøje), »calanchi« (en sammenhængende række små, meget stejle, hesteskoformede kløfter) og »balze« (gigantiske klippekløfter, som er dannet af regnvandets erosion). I et sådant miljø dannes vegetationen gennem ekstrem selektion. Den udsatte morfologi, substratets bevægelighed og ringe gennemtrængelighed, dets lave indhold af organisk materiale og høje saltholdighed samt de lange perioder med tørke medfører selektion af en salttolerant vegetation og udvikling af særlige overlevelsesmekanismer. Øverst i kløfterne (calanchi) og på højderyggene vokser der græs, i områder med lerjord er hanekløverblomster fremherskende, og i bunden af kløfterne vokser planter, der kan tåle stillestående vand. Der vokser også et væld af timian, og det samme gælder planter til græsning såsom gyvel. Vigtigst er det dog, at vild kardon »gror vildt i store mængder« (Amerighi, 1973). Forarbejdningen af råmælken direkte i ostefremstillingsanlæg i tilknytning til fårehuset gør desuden, at denne aktivitet har karakter af hjemmeindustri. Ved at benytte lokal arbejdskraft og fortsætte med at bruge hævdvundne teknikker har det været muligt at sikre, at traditionen bliver videreført med den deraf følgende høje grad af specialisering og ekspertise blandt de lokale producenter, som det ville være vanskeligt at finde i andre områder.

5.2. Produktets egenart

»Pecorino delle Balze Volterrane«s egenart skyldes først og fremmest den specifikke produktionsmetode, der er baseret på brugen af osteløbe udvundet af kardonplantens blomster, som vokser i rigelige mængder i området. Dette forhold og græsarealernes morfologi adskiller »Pecorino delle Balze Volterrane« fra andre fåremælksoste, især med hensyn til dens organoleptiske profil. Specifikt skiller den sig ud på grund af sin særlige smag, som er uventet mild af en fåreost at være, og duft, der skyldes kardonen og de lokale græsser og blomster, hvis aromastoffer takket være den lave forarbejdningstemperatur (< 40 °C) forbliver opløst og karakteriserer det færdige produkt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Områdets klima og geologiske formation danner grobund for den lokale vegetation, der er fårenes vigtigste næringskilde under græsning, og som giver mælken de flygtige aromaer, der tilfører osten dens unikke organoleptiske egenskaber. Det lokale miljø er også afgørende for den særlige type osteløbe, der fremstilles af vild kardon, og som er et af »Pecorino delle Balze Volterrane«s vigtigste kendetegn.

Den bemærkelsesværdige klippeerosion har ført til dannelse af huler af varierende former og størrelser, som lokale fårehyrder benyttede i de forrige århundreder både til husning af flokkene og til naturlig opbevaring af mælk og osteprodukter, før de fik luftkonditionerede anlæg. I disse huler er fugtighedsniveauet konstant med det resultat, at fåreosten modner gradvist, hvilket således bidrager til produktets egenart. Selv i dag anses sådanne betingelser, der er en del af den lokale knowhow, for ideelle, ikke blot af de producenter, som foretrækker, at hele modningsprocessen eller sidste trin af den finder sted i huler, men også af dem, der har luftkonditionerede anlæg. Disse anlæg har de samme temperatur- og fugtighedsforhold, som forekommer naturligt i huler, dvs. temperaturer på 7-10 °C og 70-90 % fugtighed.

Den menneskelige faktor er også særdeles vigtig for ostens forædlingscyklus, især under følgende operationer, som alle udføres manuelt på grundlag af traditionelle færdigheder, der erhverves lokalt: tilsætning af vegetabilsk osteløbe, hvilket kræver særlige færdigheder, eftersom den ikke koagulerer så let som animalsk osteløbe, udskæring af ostemassen, som sker forsigtigt ved hjælp af et spidst værktøj (en »spino«), og formning, der opnås ved at anvende lige netop det rette pres, så vallen kan drænes helt fra. Med hensyn til produktionsprocessens påvirkning af slutproduktets egenskaber bør det bemærkes, at brugen af vegetabilsk osteløbe i produktionen af »Pecorino delle Balze Volterrane« medfører, at mælken koagulerer langsommere og mere umærkeligt sammenlignet med den koagulering, der fås ved brug af animalsk osteløbe. Det påvirker syneresen betydeligt, dvs. den proces, hvorved vallen drænes fra ostemassen, idet væden presses mere forsigtigt og samtidig langsommere ud end ved andre oste. Resultatet er en mildere ost, som ikke har en alt for skarp smag, heller ikke når der er tale om »lagrede« og »ekstralagrede« typer.

I det lokale køkken er »Pecorino delle Balze Volterrane« berømt for sin udsøgte aroma, er stærkt efterspurgt og indgår som ingrediens i mange af områdets traditionelle retter. Denne ost spises ved talrige lejligheder — som hors d'oeuvre, til kødretter og grønsager konserveret i olie, revet over krydrede retter med kødsauce eller endelig alt efter modningsgraden som bordost eller til at rive i supper og fyldte ovnbagte pastaretter (som f.eks. »ceci in magro«, en traditionel kødløs ret med kikærter).

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

De italienske myndigheder har indledt den nationale indsigelsesprocedure ved at offentliggøre forslaget om anerkendelse af »Pecorino delle Balze Volterrane« som beskyttet oprindelsesbetegnelse i Gazzetta Ufficiale della Repubblica Italiana (den italienske statstidende) nr. 198 af 24. august 2013.

Den konsoliderede udgave af varespecifikationen kan ses på internettet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for Ministeriet for Landbrug, Fødevarer og Skovbrug (www.politicheagricole.it), klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.